RÅKJØRERE SØKER LYKKE OG FRIHET

”Full kontroll” og ”glede” er en beskrivelse mange 18 år gamle råkjørere gir av følelsen de har bak rattet når fartsmåleren kryper over 120 km/t i 80-sonen.

Det første året med førerkort er det farligste i livet! Statistikken avslører nådeløst hvor utsatt du er som 18-åring med ferskt førerkort. Det hjelper ikke at de unge selv føler glede og kontroll over kjøringen, risikoen for å bli drept eller skadet i en ulykke er skyhøy i forhold til senere i livet. Men det kan være en trøst at det er blitt bedre, mye bedre, i de siste ti årene, i hvert fall  når vi ser på tallene som bare forteller om antall drepte og skadde. Mens 18-åringene utgjorde ni prosent av de drepte og skadde bilførerne for ti år siden, var andelen i 1996 nesten halvert, men likevel er 18-åringene fortsatt mer utsatt enn de som er eldre og mer erfarne. For eksempel var bare ca èn prosent av de skadde og drepte 50 år, og to prosent var 30 år, både i fjor og for ti år siden.

Fakta om 18-åringer i trafikken:

· 43 prosent av 18-åringene med førerkort har kjørtbil i 120 km/t i 80 sone.

· Over en tredjedel har kjørt med promille, eller de har vært passasjer hos noen som har gjort det.

· Gutter har 55 prosent større tilbøyelighet til å kjøre fort enn jenter.

· Over 72 prosent bruker bilbelte når de selv kjører bil, men bare 22 prosent bruker bilbelte i baksetet.

· 93 prosent bruker aldri sykkelhjelm.

